Ufahamu

Mzalendo ni mtu anayeipenda nchi yake na yuko tayari kuifia kwa vyovyote vile. Wapo watu wengi tu ambao kwa hakika wamejitolea kuizolea nchi yetu sifa belele lakini huwa hawatambuliwi kama wazalendo na mashujaa. Mifano mizuri ni walimu wanaowatayarisha wanafunzi katika safari ndefu ya kielimu. Madaktari ambao wamekuwa wakiwaokoa wananchi wenzao, wakulima wanaolisha taifa, madereva wapelekao watu kazini na kuwarejesha jioni baada ya wao kuzumbua riziki. Ama kwa kweli ni muhali kuwataja wote.

Ni paruwanja kuwa wote niliwataja na wengine ambao sijawatia katika orodha hii wote kwa namna moja ama nyingine hushiriki katika kulijenga na kuliboresha taifa letu. Kwa kweli, ili taifa lipige hatua, ni sharti pawe na mchango wa kila mwananchi. Licha ya wote hao wenye ari na bidii za kulijenga taifa, wapo wengine wasio na mawazo kama haya ya kizalendo. Wao hutuhumu kuwa maendeleo ya nchi hayawahusu ndewe wala sikio. Kwa kweli hii ni dhana potovu ambayo tunafaa kuizika katika kaburi la sahau. Wanastahili wazinduliwe kuwa taifa ni mfano wa chombo chochote cha usafiri kama vile gari. Kila aliye ndani ya chombo hicho ana wajibu wa kutekeleza ili kuhakikisha kwamba chombo kimefikia hatima yake salama salimini.


Sote tunafaa kujifunga vibwebwe ili kuiendeleza nchi yetu tukufu. Lakini ikiwa basi nia yetu itakuwa hiyo, sharti basi pawe na utengamano. Sote tuwe wa kuchukuliana kama maumbu ili tuweze kuwa na mwingiliano mwema na ushirikiano kwani kinga na kinga ndipo moto uwakapo. Tukiwa na ushirikiano wa kiko na digali basi jambo lolote, hata liwe gumu kivipi, lazima litatekelezwa. Aidha ni vyema kila mmoja awe na juhudi za duduvule katika lolote alifanyalo kuanzia mzazi, mwalimu hadi kwa mwanafunzi. Wafanyakazi wa aina yoyote, awe ni mkulima, mhazigi, tabibu, boi hata mjakazi afanye afanyalo kwa dhati akiwa na fahamu kuwa anajiimarisha mwenyewe na katika kujiimarisha, huliimarisha taifa pia.

Wanaotia fora zaidi ni wale watakao kuvuna wasikopanda. Hawa ni wale wazembe wanaotaka vya bwerere. Mifano yao ni bayana. Hawa ni wanyang'anyi, majambazi, mafisadi na wahalifu wa aina zote. Wengine badala ya kujikaza kwa kufanya lolote litakalomfaidi kama vile biashara, huamua kuwahangaisha watu kwa kuwany'ang'anya vyao vidogo wanavyojitafutia.

Vijana wahimizwe kutumia elimu yao kuendeleza biashara ya kilimo pale mashambani na sera nyingine zinazoweza kuwaletea manufaa. Washiriki katika michezo na uhifadhi wa mazingira kule kijijini kwa kuzoa taka na kupanda miti.